Poliačik, Martin, poslanec NR SR (2013-10-23):
Ďakujem veľmi pekne. Priznávam otvorene, toto nie je moja téma a väčšinou nechávam kolegu Mihála aj s kolegyňou Luciou Nicholsonovou sa jej venovať v prvom rade, ale jednu vec som sa naučil, keď pozerám hokej, že keď niekto z tých nižších hráčov, ktorí robia poctivú a dobrú hru, proste dostane šupu na mantineli, tak na toho blbca treba niekoho poslať. Tak som sa prihlásil do rozpravy. Ono, viete, pán kolega Blaha, ja od začiatku som vám fandil, keď ste prišli do parlamentu. Vašu erudíciu nespochybňujem ani v najmenšom. Patríte určite k najsčítanejším ľuďom, ktorých poznám, dokonca dokážete myšlienky, ktoré ste si v živote načítali, dávať pomerne zmysluplne dohromady. A diskusia s vami na intelektuálnej úrovni je pomerne podnetná, to priznávam, túto skúsenosť mám. Ale to, že ste bezcharakterný človek, to dokazujete, bohužiaľ, každým dňom viacej. A ja to zopakujem, čo predniesla pani kolegyňa Nicholsonová. (Máme tu príspevok na starostlivosť o dieťa, ktorý sa vypláca z fondov Európskej únie na deti vo veku do troch rokov.) A s tým návrhom plne súhlasím. A dokonca o ňom dlhodobo komunikujeme aj s ministerstvom. Podstata toho návrhu je, aby aj rodičia detí vo veku od troch do šiestich rokov mali možnosť poberať tento príspevok a tým pádom sa zvýšila miera sociálneho štátu, za ktorý vy tu tak strašne brojíte. Ale ja chápem vaše reakcie na veci, ktoré vôbec neodzneli v diskusii a v rozprave v parlamente, pretože tá vaša faktická je potom vytrhnutá z kontextu, nikto nevie, čo za týmto rečníckym pultom odznelo, ale vy sa budete hrdiť a chlapiť na YouTube medzi vašimi marxistickými a ľavičiarskymi priateľmi na sociálnych sieťach, ako ste to tej Nicholsonovej nandali. A to, že ona tu predkladala vysoko sociálny návrh, ktorý má pomáhať rodičom detí vo veku od troch do šiestich rokov, vás nezaujíma. A toto urobí iba bezcharakterný človek. A vy sa usvedčujete z toho, že takým bezcharakterným človekom ste. Druhá vec, najväčší zástanca nepodmieneného príjmu. Máme už v nasledujúcich bodoch návrh, ktorým SMER ide ďalej, ako ktorýkoľvek pravicový návrh, ktorý bol kedy v parlamente pridaný. Ja viem, že je to momentálne predčasná vec, ale tá téma sa nadniesla, teda reagujem na to, čo už bolo povedané v rozprave. Ako je možné, ak si chcete zachovať akú takú intelektuálnu poctivosť a konzistentnosť, že na jednej strane budete brojiť proti nadnárodným korporáciám, proti oligarchom a v tom istom momente zahlasujete za zákon, ktorý prihrá obrovský majetok J&T priamo do rúk, alebo teda zákon o SPP? Ako je možné, že môžete sedieť ako poslanec obhajujúci stranu, ktorá ako štátostrana...? (Reakcie z pléna.) Mňa pán Číž nemá ako vyrušiť, v anglickom parlamente je pravidlo, že kto má mikrofón, ten má miestnosť, takže ja budem rozprávať, čo ja potrebujem, a pán Číž nech sa štartuje, na čom chce. Takže ako je možné, že poslanec, ktorý bojuje akože proti korporáciám, akože proti oligarchom, podporuje zlodejskú politiku strany SMER v tomto parlamente? Ako je možné, že človek, ktorý sa proklamuje za ľavicového ideológa, nepodporí napríklad zákon o registrovaných partnerstvách? Toto môže urobiť len pokrytec a zbabelec. A tým ste, pán Blaha, z toho sa utvrdzujete. Ja sa ospravedlňujem, že som išiel trošku mimo témy, ale aj v tom hokeji vždycky bitky prebiehajú mimo hracieho času. Ďakujem.